‘Alle e-tolrekeninge onwettig’Argieffoto Adv. Anton Alberts, die VF Plus se parlementêre woordvoerder oor vervoer, het gesê alle gelde wat tot nou toe ingevorder is of ingevorder gaan word, is of word op ŉ onwettige wyse gedoen. Volgens Alberts moet Sanral eers aan die vereistes van die Wetlike Metrologiewet (Wet 9 van 2014) voldoen voordat hy geld van motoriste mag invorder. Volgens Alberts het hy op navraag by die Nasionale Reguleerder vir Verpligte Spesifikasies (NRVS) bevestiging gekry dat die e-toltoerusting nooit gesertifiseer is soos die wet vereis nie. “Die NRVS het ook bevestig dat daar nooit aansoek gedoen is om sertifisering nie. Die oortreding van die wet kan ernstige gevolge vir die oortreder inhou en ŉ maksimum vonnis van tien jaar gevangenisstraf of ŉ boete, of albei, kan opgelê word. In hierdie geval blyk dat verskeie aspekte van die wet oortree is.” Alberts het gesê Sanral se versuim om aan die wetsvereistes te voldoen konstateer terselfdertyd ŉ oortreding van vyf artikels van die Nasionale Wet op Verbruikersbeskerming. Volgens Alberts het die VF Plus vandag ŉ klag by die Verbruikerskommissie ingedien. “Die VF Plus vra die Verbruikerskommissie om ŉ beslissing te maak dat alle rekeninge onwettig verklaar word tot tyd en wyl die spesifikasies van Sanral se e-toltoerusting die goedkeuring van die NRVS wegdra. ŉ Bevinding moet ook gemaak word dat Sanral alle gelde wat reeds aan e-tol betaal is, aan die verbruikers terugbetaal.” Volgens Alberts is dit van die grootste belang dat hierdie saak, wat tienduisende padgebruikers en die land se totale ekonomie direk raak, so gou moontlik opgeklaar word en dat dringende regstellende stappe geneem word. “Die VF Plus versoek ook die Verbruikerskommissie om ŉ bevel by die Verbruikerstribunaal hieroor te kry indien nodig.”